Hamerslaner by hof was uit op paroolPaul Makaula in die hof. (Foto: Verskaf) Die man wat vandeesweek in hegtenis geneem is nadat hy glo vensters van die Konstitusionele Hof in Johannesburg met ’n hamer uitgeslaan het, is ’n veroordeelde moordenaar wat vroeër op parool vrygelaat is. Paul Makaula (36) het Vrydag in die Hillbrow-landdroshof op aanklag van kwaadwillige beskadiging van eiendom verskyn. Die saak teen hom is tot Maart uitgestel. Dít nadat Makaula sy aansoek om borgtog laat vaar het. Luidens die klagstaat beloop die skade aan die land se hoogste hof meer as R50 000 nadat Makaula Woensdagoggend glo met ’n hamer by die hof opgedaag en verskeie vensters stukkend geslaan het. Hoekom hy dit gedoen het, is in hierdie stadium nog ŉ raaisel. Phindi Mjonondwane, woordvoerder van die Nasionale Vervolgingsgesag, sê die ondersoek is tans in ’n vroeë stadium en meer aanklagte sal waarskynlik teen die beskuldigde bygevoeg word ingevolge die Wet op Nasionale Sleutelpunte. “Die NVG beskou die aanval op die [land se] Nasionale Sleutelpunte as ŉ direkte aanval op die oppergesag van die reg en sal enigiemand vervolg wat ŉ bedreiging vir enige instelling inhou wat ons land se demokratiese bedeling simboliseer.” Makaula is in 2010 skuldig bevind aan moord en tot 15 jaar tronkstraf gevonnis. Dit is nie bekend wanneer hy op parool vrygelaat is nie.